text: Alvorligt færdselsuheld i Vejle
  30 november 2014 kl. 16.14
  En mand er kommet alvorligt til skade efter et trafikuheld i Vejle klokken 15.53 i dag.
  Uheldet skete i krydset Niels Finsensvej/Viborgvej.
  Politiet oplyser til TV SYD, at en 26-årig mand formentlig har overtrådt sin vigepligt, og derfor er blevet påkørt af en anden bilist. Den 26-årige er kommet alvorligt til skade.
  Føreren af den anden bil er uskadt, mens bilens passager er kommet lettere til skade. Begge er kommet på hospitalet.
  Sydøstjyllands Politi har her til eftermiddag fortsat teknikere på stedet, men der har ikke været meldinger om, at trafikken er generet.
  